Este vorba de autostrada Transilvaniei şi va cuprinde cel mai lung tunel la nivel de autostradă din ţara noastră - de aproape trei kilometri.
Acest tunel va trece prin Muntele Meseș, între Ciumărna și Crasna. E vorba de un contract în valoare de 7,48 miliarde lei fără TVA şi reprezintă drumul dintre Poarta Sălajului și Nușfalău, inclusiv tunelul Meseș, în lungime de 41 km - ultimul proiect din Autostrada Transilvaniei.
Reprezentanţii CNAIR spun că este o lucrare complexă ce implică execuția celebrului Tunel Meseș - cu două galerii - în lungime de 2,89 kilometri și cu două benzi de circulație pe sens, dar și construcția a 65 de viaducte, poduri și pasaje.
Alin Şerbănescu, purtătorul de cuvânt al CNAIR, a declarat la Antena 3 CNN că este cel mai scump dar şi cel mai complex contract de infrastructură rutieră din ţara noastră.